Author: zdeno.kmetek
Last saved by: Babiaková Lýdia
Company: MŠSR

Správa zo zahraničnej pracovnej cesty

1. Účastník ZPC

Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:		štátna radkyňa 
Znalosť jazykov:                                            anglický jazyk 
                                                                       (všeobecná štátna jazyková skúška)

2. Zahraničná pracovná cesta 

Štát: 						Belgicko
Mesto:						Brusel
Vykonaná v dňoch: 				05.-06.02.2013
Prijímajúca organizácia: 			Európska komisia 
Účel cesty:					Zasadnutie expertnej skupiny EÚ „Šport, zdravie, 
                                                                       účasť“   
Spôsob financovania: 		            Ministerstvo školstva, vedy, výskumu 
                                                                       a športu SR, Európska komisia    

3. Rámcový program pobytu
05.02.2013 - príchod
06.02.2013
10,00 h – začiatok zasadnutia
Úvodné slovo predsedu expertnej skupiny
Schválenie programu zasadnutia
Témy:
Špeciálny eurobarometer – prieskum správania sa a názorov občanov EÚ ohľadom športu a pohybových aktivít
(Informácie o plánovanom EÚ prieskume v oblasti športu – eurobarometer)
Návrhy budúcej práce expertov EÚ v oblasti podpory zdraviu prospešných pohybových aktivít (HEPA) v rámci sektoru športu
16,30 h – koniec zasadnutia

4. Všeobecné informácie k problematike
Dňa 6. februára 2013 v Bruseli expertná skupina EÚ „Šport, zdravie, účasť“ zasadala po štvrtýkrát pod vedením jej predsedu Jeana Françoisa Toussainta. Nosnou témou zasadnutia bola téma prípravy ďalšieho vydania špeciálneho „eurobarometru“ v oblasti športu a pohybových aktivít, ktorý sa uskutočňuje pravidelne na podnet Európskej komisie. Konkrétne sa hovorilo o potrebe jeho aktualizácie, najmä otázok, ktoré sa štandardne používajú v tomto prieskume. Posledný prieskum EÚ v oblasti športu a pohybových aktivít bol publikovaný v roku 2010 a odhalil veľké rozdiely v postojoch občanov EÚ k športu a pohybovým aktivitám. 40 % občanov EÚ športuje aspoň raz za týždeň a 65 % sa venuje niektorej z foriem telesnej aktivity. 25 % občanov je však takmer úplne pasívnych. Írsko a severské krajiny sú najväčšími prívržencami športovania, 23 % Írov športuje 5 a viac ráz do týždňa, kým Švédi, Fíni a Dáni sú najlepší, pokiaľ ide o „pravidelné“, resp. „ takmer pravidelné“ pohybové aktivity (1 a viac ráz do týždňa). Na druhom konci rebríčka sú Bulhari, Gréci a Taliani, keďže iba 3 % z nich tvrdia, že športujú pravidelne, vyplýva to z prieskumu Eurobarometra zameraného špeciálne na šport a telesné aktivity. 
	Väčšina prítomných expertov diskutovala o návrhoch k aktualizácii otázok v nasledovnom eurobarometri oblasti športu a pohybových aktivít. Zároveň niektorí poznamenali, že spoľahlivosť výstupov prieskumu „eurobarometer“ nie je taká vysoká, ako pri štatistických údajoch celej populácie, keďže ide o prieskum, ktorý sa uskutočňuje v rozsahu niekoľkých rokov na určitej vzorke občanov. Preto je dôležité, aby členské štáty na národnej úrovni mali možnosť zberu štatistických údajov o športe a pohybových aktivitách. Predstaviteľ Komisie poznamenal, že radikálnejšie zásahy do prieskumu v súčasnosti nie sú možné, keďže jeho metodológia je ustálená a nebolo by možné ju teraz meniť nakoľko sa aktuálne pripravuje nasledovné vydanie eurobarometru v oblasti športu a pohybových aktivít. V diskusii sa taktiež zdôraznil význam presného zadefinovania pojmov v eurobarometri, s cieľom ich lepšieho porozumenia zo strany občanov a následného jednoznačného výkladu výsledkov prieskumu. K predmetnému prieskumu sa všetky členské štáty EÚ môžu vyjadriť písomne do konca marca 2013. Okrem iných tém aktualizovaný prehľad otázok nasledovného prieskumu „eurobarometer“, pripravených na základe pripomienok členských štátov, bude prezentovaný na nasledovnom zasadnutí, ktoré sa uskutoční v dňoch 4.-5.7. 2013. 

Ohľadom druhej témy zasadnutia predstaviteľ Komisie prezentoval tri výstupy doterajšej práce expertnej skupiny. Tieto výstupy sa týkali: 1) priorít v politikách ohľadom zdraviu prospešných pohybových aktivít (Usmernenia EÚ o fyzickej aktivite), 2) potreby medzirezortnej spolupráce rezortu športu s rezortom zdravotníctva, 3) princípov v politikách podporujúcich aktívne starnutie populácie. Výstupy 4 a 5, ktoré boli zadefinované na začiatku činnosti expertnej skupiny (v pláne činnosti), experti prerokovali na dnešnom zasadnutí. Ako už bolo uvedené v programe tohto zasadnutie, tieto výstupy sa týkali: 4) podnetov expertnej skupiny k aktualizácii EÚ prieskumu „eurobarometer“ v oblasti športu, ktorý sa bude realizovať v dohľadnej dobe a 5) návrhov ďalšej činnosti expertnej skupiny. 
Pre ďalšiu činnosť expertnej skupiny, ako aj relevantných národných orgánov, ktoré majú v zodpovednosti starostlivosť o šport, je podstatný dokument EÚ - Závery Rady o podpore zdraviu prospešných pohybových aktivít (HEPA), ktorý ministri športu EÚ schválili na zasadnutí rady v novembri 2012. Závery rady obsahujú odporúčania pre orgány EÚ, predovšetkým pre Komisiu, ako aj členské štáty EÚ o nutnosti podpory zdraviu prospešných pohybových aktivít. Týka sa to ich uplatnia v koncepčných a legislatívnych dokumentov na národnej úrovni, až po realizáciu konkrétnych aktivít občianskych združení, či samospráv. 
Jeden z nástrojov propagácie športu pre všetkých, s cieľom uvedomenia si  významu pohybových a športových aktivít pre zdravie človeka, môže byť ustanovenie „Európskeho týždňa športu“, ktorý by sa realizoval vo všetkých členských štátoch. O tomto návrhu sa hovorilo na pôde rady, ale aj na zasadnutiach expertnej skupiny. Zdôraznené bolo, že ide o podnet zo strany EÚ pre tie členské štáty v ktorých sa takáto forma propagácie ešte neuskutočňuje. Aby sa začali intenzívnejšie zaoberať otázkou ako čo najlepšie spropagovať šport pre všetkých a zdraviu prospešné pohybové aktivity. 
V súvislosti s otázkou implementácie HEPA odporúčaní a záverov rady predstaviteľka SR informovala prítomných o tom, že vláda SR koncom roka 2012 schválila novú koncepciu športu Ministerstva školstva, vedy, výskumu športu SR koncom roka 2012, v ktorej ministerstvo navrhuje opatrenia na podporu rozvoja športu do roku 2020. Rešpektujúc niektoré z HEPA odporúčaní  ministerstvo v koncepcii pojednáva aj o problematike zdraviu prospešných pohybových aktivít obyvateľstva, ktorej podpora je zároveň jeden z hlavných cieľov predmetnej koncepcie.

5. Stručné zhrnutie rokovania
Na štvrtom zasadnutí Expertnej skupiny EÚ „Šport, zdravie, účasť“, ktorá vznikla na základe Pracovného plánu Európskej únie pre šport na roky 2011-2014, sa rokovalo o aktualizácii otázok v rámci prieskumu špeciálneho „eurobarometru“ pre šport a pohybové aktivity a o ďalšej činnosti expertnej skupiny. V diskusii sa odborníci zhodli, že je treba „zjednotiť“ terminológiu v rámci eurobarometru a spresniť otázky, ktoré by pomohli jednoznačnejšiemu výkladu výsledkov prieskumu. K predmetnému prieskumu sa všetky členské štáty EÚ môžu vyjadriť písomne do konca marca 2013.Ohľadom výstupov expertnej skupiny prediskutované boli posledné dva. K eurobarometru sa prítomní vyjadrili v prvej časti zasadnutia. V druhej časti sa hovorilo o ďalšej činnosti expertnej skupiny, ktorá sa aj v ďalšom období musí opierať o dôležité dokumenty EÚ, a to Závery Rady o podpore zdraviu prospešných pohybových aktivít (HEPA) a Usmernenie EÚ o fyzickej aktivite.

6. Závery a odporúčané závery 
V oblasti podpory telesných a športových aktivít občanov podporujúcich zdravie rezort školstva, konkrétne sekcia štátnej starostlivosti o šport, by mala zintenzívniť spoluprácu s rezortom zdravotníctva, samosprávami a športovým hnutím na Slovensku ohľadom implementácie kľúčových odporúčaní z Usmernenia EÚ o fyzickej aktivite a záverov rady. Ďalej sa podieľať na činnosti expertnej skupiny EÚ „Šport, zdravie, účasť“, prípadne vytvoriť spoločné fórum pre spoluprácu na národnej úrovni s dotknutými rezortmi a športovými subjektmi. 

7. Osobitne vyhodnotený očakávaný prínos ZPC
SR ako členský štát EÚ sa priamo zúčastňuje v činnosti expertnej skupiny v rámci  EÚ a  takto má možnosť ovplyvniť tvorbu expertíz a odporúčaní EÚ, ktoré je možné uplatniť následne na národnej úrovni. Počas rokovaní boli získané informácie, ktoré budú využité pri tvorbe a aktualizácii koncepčných a legislatívnych dokumentov v oblasti športu.

8. Spôsob zverejnenia výsledkov ZPC, prenos získaných informácií
Informácie o zasadnutí boli postúpené v rámci sekcie štátnej starostlivosti o šport a zverejnené vo forme správy na internetovej stránke MŠVVŠ SR.

Súhlasím so zverejnením správy na internete.

Bratislava, 22.2.2013
		
Správu vypracovala: Mgr. Lýdia Babiaková 			

Správu schválili: 

Ing. Ladislav Čambal.- GRS   .............................................     

Ing. Elena Malíková – RO  ..................................................